། དེ་ལ་མྱང་སྟོད་ཨ་རྒྱ་པ་སུམ་ཅུ་རྩ་གཉིས་དཔངས་སུ་འདོད་པ་དང་། བུའི་བཞེད་པ་སོགས་མི་མཐུན་པ་ཡོད་ནའང་། འདིར་དཔངས་ཆ་ཕྲན་གཅིག དཀྱུས་ལ་གཉིས་སོ། །ལོགས་ལ་རྩིག་པ་ཕ་གུ་དང་། །དྲྭ་ཕྱེད་ཤར་བུ་མདའ་ཡབ་བོ། །ཞེས་པའི་དོན་ནི། རྩིག་མཐའ་ནས་མདའ་ཡབ་ཀྱི་བར་ལ་ཆ་ཕྲན་བཅུ་དགུ་ལྔ་ཆ་ཡོད་མོད། དེ་དག་གི་རྣམ་པར་བཞག་པ་ནི་གོ་སླའོ། །དུར་ཁྲོད་ནི་ཐུན་མོང་གི་སྲུང་འཁོར་གྱི་ནང་། གཞལ་ཡས་ཁང་གི་ཕྱོགས་བཞིའི་རྡོ་རྗེའི་ས་གཞིའི་སྟེང་ན་ཡོད་པར་རྗེ་བཙུན་གྱི་བདག་མེད་མའི་སྒྲུབ་ཐབས་སུ་བཤད་དོ་ཞེས་གསུངས་སོ། །བྲི་ཆའི་ཚེ་པདྨ་ཕྱི་ཐིག་ལ་ཚོན་དཀར་དམར་སྲེས་པར་བྱེད་པ་ནི། ཆོས་འབྱུང་གི་ནང་དུ་པདྨ་སོགས་ཆུད་པའི་མཚོན་བྱེད་ཡིན་པས་འདི་ཡང་རིགས་པ་ཡིན་ནོ། །ཡང་ཐུན་མོང་གི་སྲུང་འཁོར་རྐྱང་པ་ལ་བསྡུས་ཏེ་བྱེད་ན། རྡོ་རྗེའི་ས་གཞི་ཉིད་གཞལ་ཡས་ཁང་གི་རྟེན་གཞི་ཡིན་ལ། ཅིག་ཤོས་ལ་ནི་ཅིག་ཤོས་སོ། །སྟེང་ཐོག་ཕུབ་ཚུལ་ཡང་གོ་སླའོ། །ད་ནི་དཔངས་ལ་ཅི་ཙམ་ཡོད་ཅེ་ན། སོ་གཉིས་ཀྱི་དག་པ་དང་འགྲིག་དགོས་པས། ཀ་བ་གཞུ་རིང་ཐུང་གདུང་ཁེབ་དང་བཅས་པ་ལ་ཆ་ཕྲན་བཅུ་དགུ་ལྔ་ཆ། རྩིག་ཟླུམ་དང་བཙན་ཁང་གྲུ་བཞི་པ་གཉིས་ལ་ཆ་ཕྲན་དྲུག་དྲུག་ཏུ་བྱས། གདུང་ཟླུམ་ལ་ཆ་ཕྲན་གཅིག་ཏུ་ལྔ་ཆས་མ་ཚང་བ་བསྣན་པས། ཆ་ཕྲན་སོ་གཉིས་ལ་ཆ་ཕྲན་ལྔ་ཆས་མ་ཚང་བ་འབྱུང་བ་དེའི་སྟེང་དུ་སྔར་གྱི་བཅུ་དགུ་ལྔ་ཆ་པ་བསྣན་པས་ཆ་ཕྲན་གཅིག་སྟེ་སོ་གཉིས་འབྱུང་ངོ་། །སྒོ་ལ་སྒོ་ཁྱུད་སྒོ་འགྲམ་རྣམས་ལས། སྒོའི་རྒྱར་ཆ་ཆེན་གཅིག དཔངས་ལ་མཁས་པ་འགའ་ཞིག་བདགས་པའི་བསྟན་བཅོས་ལས། རྣམ་པར་རྒྱལ་བའི་ཁང་བཟང་གི་ལྕགས་རི་ལ་དཔག་ཚད་གསུམ། སྒོ་ཡང་དེ་དང་འདྲ་བར་བཤད་པས། དེ་ལྟར་དུ་འཐད་གསུངས་ནའང་མི་རུང་སྟེ། བདགས་པ་ཉིད་ནས་ལྕགས་རི་ལ་དཔག་ཚད་ཕྱེད་དང་གསུམ། སྒོ་ལ་གསུམ་དུ་བཤད་པ་ཡང་ཡོད་པའི་ཕྱིར་རོ་ཞེས་གསུངས། གཞན་རྣམས་ནི་སླ་ལ། རྟ་བབས་སྒོ་ཚད་གཉིས་ལ་སོགས་བཤད་ཚུལ་མང་ན་ཡང་། འདིར་གཅིག་མར་བྱ་ཞིང་། བུ་སྟོན་
་་་་་བུའི་རྡོ་རྗེ་འབྱུང་བའི་ཊཱི་ཀར་བླ་མ་གོང་མ་རྣམས་སྲ་ཏའི་རྗེས་སུ་འབྲངས་ནས་རྟ་བབས་སྒོ་ཚད་གཅིག་མར་བཞེད་དེ། སྲད་ཏའི་གཞུང་ན་རྟ་བབས་ཀྱི་ཚད་གསལ་པོ་མེད་པས། ཕྲེང་བའི་རྗེས་སུ་འབྲང་ན་ལེགས་པར་མངོན་ནོ་གསུངས་བྲིས་སྣང་ངོ་། །
ན་རེ། བླ་མ་གོང་མ་སྲ་ཏའི་ཐིག་ལྟར་མཛད་ནའང་། དེར་མི་གསལ་གསུངས་པ་ཤིན་ཏུ་མི་འཐད་དེ། དེར་མངོན་སུམ་དུ་བཤད་པ་ལ་སུས་ཀྱང་སྙོན་མི་ནུས་པའི་ཕྱིར་རོ། །ཡང་འཇམ་དབྱངས་རལ་གྲིས་སྲ་ཏའི་ཐིག་ལ་གདུགས་ཆ་ཕྲན་བརྒྱད་དུ་བྱེད་པའང་འཁྲུལ་པ་ཡིན་ནོ། །རྒྱ་གར་བ་དང་། བོད་སྔ་རབས་པ་ཁ་ཅིག་སྒོ་བྲིས་པ་ལྟར་སློང་སྟེ། སྒོ་སྟོད་པོ་ཆེར་གྲགས་ལ། ཟུང་སྐྱི་བ་སོགས་ཁ་ཅིག་སྒོ་དཔངས་ཆ་ཕྲན་གཅིག་ཏུ་བྱེད་པའང་ཧ་ཅང་དོག་ལ། མ་ཏིས་དེ་ལྟ་ན། གཙོ་བོ་ཆ་ཕྲན་གཉིས་པའི་སྐུ་ལ་དོག་པའི་སྐྱོན་ཡོད་དོ་ཞེས་རིགས་པ་བརྗོད་པར་མཛད་དོ། །བློས་སློང་ཚུལ་ནི། རྩིག་པ་འདོད་སྣམ་རྭ་རྣམས་བྲིས་པ་ལྟར་སློང་ལ། རྟ་བབས་མི་ལང་པ་ལྟར་སློང་ངོ་། །རྭ་སོགས་མི་སློང་བར་འདོད་པར་སེམས་པ་ནི། སློང་ཚུལ་གཅིག་ཁོ་ན་ཐུགས་སུ་ཆུད་པ་ཡིན་ནོ། །བློས་སློང་ཞེས་པའང་མདུན་བསྐྱེད་ལྟ་བུ་ལ་བྱའི། ཤིང་དང་འཇིམ་པ་སོགས་ལ་བྱས་པ་ལ་ནི་མིང་དོན་མེད་དོ། །ནང་གི་གདན་སོགས་ནི་ཕལ་ཆེར་གོ་སླ་ལ། གཙོ་བོའི་གདན་རྩེགས་གདན་དུ་མཚོ་སྐྱེས་ཀྱི་ཊཱིཀྐ་ཡན་ལག་བཞི་པ་སོགས་ནས་གསལ་བར་གསུངས་སོ། །གཉིས་པ་རྗེས་ཆགས་ལ། གུར་ལས། རྣམ་པ་ལྔ་པོ་བསྒོམ་པར་བྱ། །ཞེས་གསུངས་པ་ལ། འདིར་དག་ལྡན་དུ་གསུངས་པ་ལྟར་ལྔ་སྟེ། མངོན་བྱང་ལྔ་ལས། རྒྱུ་རྡོར་འཛིན་བསྐྱེད་པ་སོགས་སོ། །དང་པོ་ལའང་གང་གིས་བསྒོམ་པའི་དོན། ཇི་ལྟར་སྒོམ་པའི་ཚུལ། དེ་ལྟར་སྒོམ་པས་འཐད་པ་རྣམས་ཀྱི་འཆད་ལ། དང་པོའི་སྐབས་སུ་ཕྱི་སྐོར་གྱི་ཨ་ལི་ཤེལ་ཕྲེང་ལྟ་བུ་ནང་སྐོར་ལ་སྐར་མའི་ཕྲེང་བ་ལྟ་བུའོ། །དེ་ལྟར་བསྒོམ་པའི་ཚུལ་ནི་རྩ་རྒྱུད་དུ། ཟླ་བ་མེ་ལོང་ཡེ་ཤེས་ལྡན། །བདུན་གྱི་བདུན་པ་མཉམ་ཉིད་དེ། །ཞེས་པའི་དོན་ཡིན་ལ། འདིར་ཟླ་བ་སོགས། མེ་ལོང་ལྟ་བུའི་ཡེ་ཤེས་སོགས་དངོས་ཡིན་ནས་བསྒོམ་མམ། འོན་ཏེ་མ་ཡིན་ནས་བསྒོམ་ཞེས་སོགས་ཀྱི་དཔྱད་པའི་གཞི་ནི་ཨིནྡྲ་བྷུ་དྷི་ཆེན་པོ་ཉིད་ཀྱི་ཡེ་ཤེས་གྲུབ་པ་ཞེས་བྱ་བ་རིག་པ་འཛིན་པའི་བསྟན་བཅོས་ལ་སྔ་བ་དེར། གལ་ཏེ་མགོན་མེད་སྐྱེ་བོ་འགའ། །རྒྱལ་པོར་འགྱུར་རོ་ཞེས་བསྒོམ་པ། །སྐལ་བ་བྱེ་བ་བརྒྱ་ཡིས་ཀྱང་། །དེ་ནི་རྒྱལ་པོར་འགྱུར་མི་སྲིད། །གང་ཕྱིར་ལོག་པའི་རྟོག་པ་ཡིས། །གང་ལ་རྒྱལ་པོ་ཡོད་མིན་ལྟར། །དེ་བཞིན་ལོག་པའི་བསྒོམ་པ་ཡིས། །སངས་རྒྱས་ཉིད་ནི་འགྲུབ་མི་འགྱུར། །ཞེས་དོགས་པ་ལན་དང་བཅས་པ་གསུངས་པ་ལྟར་རྗེ་བཙུན་གྱིས་ཀྱང་བཤད་ལ། དེས་ན་ཡིན་ནས་བསྒོམ་པ་ཁོ་ན་འཐད་པ་ཡིན་ནོ། །གཞན་དག་མ་ཡིན་ནས་བསྒོམ་ཞེས་རིགས་པས་རྒྱལ་པོའི་ལུང་ཡང་དག་མིན་པ་མཐོང་བར་འགྱུར། ཞེས་སོགས་འདྲེན་པར་མཛད་པ་ནི་ཤིན་དུ་གོལ་བ་ཡིན་ནོ། །འདིར་སྨྲས་པ། སྲིད་པའི་རྒྱ་མཚོར་སྐལ་ངན་བྱིས་པའི་ལུས། །ལྟ་ངན་མཆིལ་བའི་ཁྱོགས་ཀྱིས་འཛིན་བྱེད་ཅིང་། །འཇིགས་རུང་རྦ་ཀློང་འཁྱིལ་པའི་དབུས་གནས་པའི། །བཤེས་གཉེན་ཁྱེད་ཀྱི་རྒྱ་མཚོའི་འཛིན་ཁྲི་ལགས། །ཞེས་བརྗོད་པར་བྱའོ། །མཁའ་གསང་བྱིན་གྱིས་བརླབས་པའི་དོན་ནི། གོང་མས་ཡབ་ཡུམ་ཐིག་ལེ་སྣོལ་དུ་མཛད་པ་ལྟར་བྱའི། འཕགས་པའི་ལྟར་མ་ཡིན་ནོ། །འདུ་ཤེས་གསུམ་ལྡན་ནི་ཀུན་ཏུ་དགོས་སོ། །ཧ་ཧ་སོགས་ཀྱིས་སྔགས་ནི་རླུང་སྒྲ་ལ་འབྱུང་བ་ཡིན་གྱི་ཚིག་ཏུ་བརྗོད་མི་དགོས་སོ་ཞེས་གསུངས་སོ། །བྱང་སེམས་སྤྱན་འདྲེན་དང་མངོན་རྟོགས་དོན་གསལ་ལྟར་བྷྲཱུྃ་སོགས་ཀྱང་མི་དགོས་སོ། །མངལ་འབྱིན་ལ་ཤན་ཏི་པ་སོགས་འབྲས་བུ་རྡོ་རྗེ་འཛིན་པ་ལ་བྱེད་པ་ནི་མི་འགྲིག་ལ། འདིར་ནི་རྒྱུ་ཉིད་ལ་བྱའོ། །མངལ་ནས་འབྱུང་བའི་ལྷ་ལ། གཽ་རཱི་ནི་ཁ་དོག་དཀར་པོ་ཞེས་པའི་དོན་ཡིན་ལ། རྣམ་སྣང་གི་དབང་དེ་ལྟར་ཡིན་ཡང་། ཆོས་དབྱིངས་ཡེ་ཤེས་གཟུགས་རྣམ་དུ་བཞེངས་པའི་སྟོབས་ཀྱིས་ནག་མོར་བྱས་པ་ཡིན་ནོ། །གཞན་རྣམས་ནི་གོ་སླ་ལ། གཡུང་མོ་ནི་རྐང་པ་སྔོན་མོ། སུམ་མདོ་དམར་པོ། ལྟོ་བ་དཀར་པོ། སྙིང་ཁ་སེར་པོ། མགོ་དང་ལག་པའི་དཔུང་པ་མན་ཆོད་ལྗང་གུར་བྱའོ། །ཕྱག་མཚན་ལ་ཉ་རོ་ཧི་ཏ་ཞེས་པ་ནི་འདོད་ཆགས་སྦྱོངས་ཕྱིར་ཉ་དམར་པོ་འཛིན་པར་ཛ་ལནྡྷ་རི་པས་བཤད། དགྲ་སཏྭ་ནི་མེ་ལོང་ཕྱེད་བཀས་པའི་རྣམ་པ་ཅན། དགེ་སློང་དཀར་པོ་ནི་པདྨའི་གདན་དང་བཅས་པ། ཁ་ཅིག་ལྷུང་བཟེད་ཀྱི་ནང་དུ་བྱེད་པ་ནི་མ་གོ་བ་ཡིན་ནོ། །འཁོར་ལོ་ནི་རྩིབས་བཅུ་གཉིས་པ་སྔོན་པོ། རྡོ་རྗེ་ནི་ལྟེ་བའི་བར་སེར་པོ། རྭ་རྣམས་ཁ་དོག་ལྔ་པའི་སྣ་ཚོགས་རྡོ་རྗེ་ཡིན་ནོ། །ལྷག་མ་ནི་ཡོངས་སུ་གྲགས་པ་ལྟར་རོ། །འབྲས་བུ་རྡོར་འཛིན་གྱི་ཞབས་དང་ཞལ་ཕྱག་སོགས་ལ་རིན་ཆེན་འབར་བར། མདུན་མ་གཉིས་གཡས་བརྐྱངས་གཡོན་བསྐུམ། རྒྱབ་མ་གཉིས་གར་སྟབས་སུ་གསལ་ལ། གཞན་མཚོ་སྐྱེས་ཊཱིཀ་སོགས་གོང་མའི་གསུང་རྣམས་དང་། རྒྱ་གཞུང་རྣམས་ལས་རྩེགས་གདན་ཉིད་བཤད་དོ། །ཞལ་ལ་གཉེན་ཚུལ་རྒྱལ་སོགས། ཞལ་ལྷག་མ་བཞི་ཀ་རྒྱབ་ཏུ་བསྒྲིགས་ནས་གྲུ་གསུམ་པའི་རྣམ་པ་ཅན་དུ་བྱེད་པ་ནི་འཕགས་པའི་དགོངས་པ་ལ་འཁྲུལ་བ་ཡིན་ལ། རང་གི་ལུགས་ནི། ཞལ་ལྷག་མ་གཉིས་གཉིས་ནག་པ་ཞེས་འདོན་པ་འཐད་དེ། རྩ་རྒྱུད་དུ། ལྷག་མའི་ཞལ་ནི་བུང་བ་བཞིན། །ཞེས་གསུངས་པས་སོ། །དེ་ནས་ཡབ་ཀྱི་ཐུགས་ཁར་པདྨ་དང་ཉི་མའི་སྟེང་དུ་ཧཱུྃ་འགོད་པ་སོགས་ཡོད་ཀྱང་། འདིར་ཡབ་ཀྱི་ཐུགས་ཁར་ཉི་མ་རྐྱང་པ། ཡུམ་དང་ལྷ་མོ་གཞན་རྣམས་ཀྱི་ཐུགས་ཁར་ཟླ་བ་རྐྱང་པའི་སྟེང་དུ་ཧཱུྃ་དང་། ཨཾ་སོགས་རང་རང་གི་ས་བོན་འགོད་པ་ཉིད་འཐད་དོ། །འདིའི་སྐབས་ཀྱི་སྤྱན་འདྲེན་གྱི་སྔགས་ནི་གུར་ནས་བཤད། དེ་ནས་དཀར་མོ་རི་དྭགས་སོགས་ཀྱིས་མཆོད་ཀྱི།ཆོས་རྗེ་བླ་མས་ཆུ་བཞི་སོགས་བཤད་པ་ནི་མི་དགོས་སོ། །གཽ་རི་ལ་ཀརྵ་ཡ་ཛཿསོགས་ཀྱང་གུར་ནས་བཤད་ལ། དེའི་དོན་ཟ་ཕོད་མ་ཞེས་འབྱུང་ལ། རྔོག་པ་དག་གིས་ཟ་རྒྱན་མ་ཞེས་པར་བསྒྱུར་བ་ནི་འགྱུར་ལ་མི་མཁས་པའི་གཏམ་མོ། །དབང་གི་སྐབས་སུ་དབང་ལྷ་རྣམས་ཕྱག་བཅུ་དྲུག་པར་རྩེ་མོས་བཤད་ཅིང་། ཕྱག་མཚན་ཡང་བུམ་པ་བསྣམ་པར་བྱའོ། །སྤྱི་བོའི་འཁོར་ལོ་མི་བསྐྱོད་པ། །ཞེས་སོགས་ནི་གུར་ནས་འབྱུང་ལ། ཡན་ལག་ཀུན་ལ་ཞེས་པའི་ཚིག་རྐང་གཅིག་པོ་འདི་རྩ་རྒྱུད་ན་མེད་ཀྱང་། རྒྱུད་འབུམ་པ་ལས་ཕྱུང་ངོ་ཞེས་མཚོ་སྐྱེས་པ་དག་འཆད་དོ། །འདིར་ལྷ་རྣམས་ལ་ཆོས་རྗེ་བླ་མས་སྐུ་གསུང་ཐུགས་བྱིན་བརླབས་ཆད་ཅིང་། འཁོར་ལོ་རྣམས་དང་ཕྱག་རྒྱ་བཞིའི་སྦྱོར་ཚུལ་ལ་འཕགས་པས། མགྲིན་པར་དམ་ཚིག་གི་ཕྱག་རྒྱ་དང་། སྤྱི་བོར་ཕྱག་རྒྱ་ཆེན་པོ་སྦྱར་བའང་མི་འཐད་དེ། རྒྱུད་དང་གོང་མ་གཉིས་ཀ་དང་འགལ་བའི་ཕྱིར་རོ། །བདུད་རྩི་མྱང་བ་འོད་དཔག་མེད་ཀྱི་ཡན་ལག་ལ། ཕལ་ཆེར་ནི་གོ་སླ་ལ། ལྷ་རྣམས་ཀྱི་ལྗགས་ལས་རྡོ་རྗེ་ནས་འབྲས་ཙམ་བྱུང་ནས་བདུད་རྩི་གསོལ་བ་ལ་བཤད་ཅེས་ཁ་ཅིག་ཟེར་བ་ནི་མི་འཐད་དེ། འདི་སཾ་བུ་ཊི་ལས་དངོས་སུ་བཤད་པས་སོ། །ཡང་སྐབས་འདིར་ཆོས་རྗེ་བླ་མས། རྩ་རྒྱུད་ཀྱི་བླ་མ་ལ་བདུད་རྩི་འབུལ་བར་བཤད་ཀྱང་མྱང་པ་ཙམ་གྱིས་ཆོག་པ་ཡིན་ནོ། །བསྟོད་པ་ནི། ཁྱོད་ནི་རྣལ་འབྱོར་མ་ཚོགས་ཞེས་པ་དང་། ངག་དབང་གྲགས་པས། ལོངས་སྤྱོད་རྫོགས་དང་ཁ་སྦྱོར་བདེ་ཆེན་རང་བཞིན་མེད། །སྙིང་རྗེ་ཡོངས་གང་རྒྱུན་མི་འཆད་དང་འགོག་པ་མེད། །ཡན་ལག་བདུན་དང་ལྡན་པའི་སངས་རྒྱས་འདི་ཉིད་ནི། །བདག་འདོད་ཚད་མས་ཡོངས་སྒོས་བློ་ཅན་རྣམས་ཀྱང་འདོད། །ཅེས་སྐུ་གསུམ་ཡན་ལག་བདུན་ལྡན་གྱི་བཤད་པ་མཛད་པ་གཉིས་འགྲིགས་པས་དེ་ལྟར་སྦྱར་ཏེ་བཤད་དོ། །གཞན་ནི་གོ་སླ་ལ། གཏོར་མའི་སྐབས་སུ་ཆོས་འབྱུང་གསུམ་རྩེག་མི་ཐུབ་ཟླ་བ་དང་རྩེ་མོ་རྣམས་ཀྱི་མི་དགོས་པར་དོན་ཐོབ་ལ་འབྱུང་ལ། ཌོཾ་བྷི་བ་དང་གུར་རྒྱན་ནས་གསུམ་
་་་་་གསུམ་རྩེག་ཏུ་བཤད་པས་
རྩེག་ཏུ་བྱེད་པ་ནི་དེའི་ལུགས་ལྟར་རོ། །ཆོས་འབྱུང་གི་ནང་གི་པད་འདབ་ཀྱི་དབུས་སུ་གང་བསྐྱེད་ཀྱི་གསལ་ཁ་རྒྱུད་ན་དངོས་སུ་མེད་ཀྱང་ཁ་བསྐང་སྟེ་བྱའོ། །ཐོད་པའི་སྟེང་དུ་ཉི་དཀྱིལ། དེའི་སྟེང་དུ་རྡོ་རྗེ་དཀར་པོ་རྩེ་ལྔ་པ་བསམ་པ་ལ། བུ་སྟོན་
་་་་་ས་སྐྱ་བུ་སྟོན་ཡིན།
སོགས་དམར་པོར་འདོད་པས་སྐྱོན་བརྗོད་ན་ཡང་སྔ་མ་ལྟར་བྱའོ། །ཡང་རིན་ཆེན་རྡོ་རྗེས་ཉི་མའི་དོད་ཟླ་བར་བཤད་ལ། ན་རོ་འགྲེལ་ཆེན་དུ་ཡང་དེ་ལྟར་བཤད། གཏེར་འབུམ་གྱི་ཚེ་སྔགས་གཉིས་ཀ་ལས་ཐལ་མོ་ཁ་ཕྱེ་བ་རྩེ་མོས་བཤད་ཅིང་། རིན་ཆེན་འབར་བ་སོགས་རྒྱ་གཞུང་དང་། རྡོ་རྗེ་འཆང་ཆེན་པོས་མཛད་པའི་གཏོར་ཆོག་ལས་སྔ་མ་ལ་པད་སྐོར། ཕྱི་མ་ལ་ཁ་ཕྱེ་བར་བཤད་དོ། །རང་གི་སྙིང་ཁའི་ཧཱུྃ་ལས་འོད་ཟེར་འཕྲོས་པས། ཞེས་སོགས་ནི། སྒྲུབ་པ་པོ་རང་གི་དབང་དུ་བྱས་པ་ཡིན་གྱི་སྐུ་གསུང་ཐུགས་རྡོ་རྗེའི་ཐུགས་ཁ་ལས་འོད་ཟེར་འཕྲོས་པ་ནི་མ་ཡིན་ནོ། །སྐུ་གསུང་ཐུགས་རྡོ་རྗེ་གཙོ་བོ་རྣམས་ཀྱི་ཕྱག་མཚན་ལ་འཕགས་པས་འཁོར་ལོ་དྲིལ་བུ་སོགས་མཛད་པ་དང་། ཕྱི་མ་དག་ཡུམ་ལ་གྲི་གུག་ཐོད་པ་བྱེད་པ་ཡོད་ནའང་། གོང་མའི་ལུགས་ལ་རྡོ་རྗེ་དྲིལ་བུ་ཉིད་འཐད་པ་ཡིན་ནོ། ཡང་ཁ་ཅིག་གཏོར་སྔགས་ཀྱི་རྗེས་སུ་ཆུ་བཞིའི་མཆོད་པ་ཡོད་དེ། དེ་ཡང་འདིར་མི་དགོས་སོ། །མི་བསྐྱོད་རྡོ་རྗེ་ཕྱག་འཚལ་བསྟོད། །ཅེས་པ་འདི་ནི་གསང་འདུས་ལས་འབྱུང་ཞིང་། མ་རྒྱུད་དུ་འདོན་པ་སྒྱུར་བ་ཙམ་མཛད་དོ། །འདིར་གཤེགས་སོགས་ཀྱི་རྗེས་སུ་སངས་རྒྱས་བསྟན་དང་སོགས་བདེ་མཆོག་པ་ལ་འབྱུང་བ་ཡིན་ལ། མཁའ་འགྲོ་སྤྱི་གཏོར་རྐྱང་པ་དང་། འདིར་མ་བྱས་ཀྱང་རུང་ངོ་ཞེས་གསུངས་སོ། །རྡོར་གླུའི་དོན་དྲན་པ་ཙམ་བྱེད་ན། འཕགས་པའི་མཆན་ནས་འབྱུང་བ་ལྟར་རོ། །བཀྲ་ཤིས་ནི་ཕུན་སུམ་ཚོགས་པ་ཞེས་མདོ་ནས་འབྱུང་བ་འདི་ཉིད་བྱའི། རྒྱལ་བ་སྲས་བཅས་ཞེས་སོགས་ནི། མི་ལ་རབ་ཏུ་གནས་པ་ལ་བྱའི། འདིར་མི་བྱའོ། །དེ་རྣམས་ཀྱི་རྗེས་སུ་ཡིག་བརྒྱ་བརྗོད་ལ། བཛྲ་མུཿཞེས་པས་སེ་གོལ་གཏོག་སྟེ་གཤེགས་སུ་གསོལ། འདིར་སེ་གོལ་ནི། མཐེབ་སྲིན་གཉིས་ཀྱི་རྒྱ་བར་གདོང་དྲུག་གི་རྒྱུད་ནས་བཤད་ཅེས་གསུངས་སོ། །ཞེས་དཔལ་ཀྱཻ་རྡོ་རྗེའི་མངོན་པར་རྟོགས་པ་ཡན་ལག་དྲུག་པའི་དཀའ་གནས་ཀྱི་དོན་མདོར་བསྡུས་བཤད་པ་ཟབ་དོན་བཅུད་ཀྱི་སྙིང་པོ་ཞེས་བྱ་བ་འདི་ཡང་ཁམས་གསུམ་ཆོས་ཀྱི་རྒྱལ་པོ་རིགས་ལྡན་འཇམ་པའི་དབྱངས་དབང་པོའི་མཚན་ཅན་སྐུ་མཆེད་དང་། རིགས་ཐམས་ཅད་ཀྱི་ཁྱབ་བདག་དྲུག་པ་རྡོ་རྗེ་སེམས་དཔའ་དང་དབྱེར་མ་མཆིས་པ་རྗེ་བཙུན་མུས་པ་ཆེན་པོ་སངས་རྒྱས་རྒྱལ་མཚན་རྣམས་གཙོ་བོར་སྨོས་པའི་ཡོངས་འཛིན་བསླུ་མེད་དུ་མའི་ཞབས་རྡུལ་སྤྱི་བོས་ལེན་པ་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་རྗེ་བཙུན་གོང་མའི་གསུང་རབ་སྤྱི་དང་། ཁྱད་པར་ཆོས་ཀྱི་རྗེ་མཁན་ཆེན་ཐམས་ཅད་མཁྱེན་པ་བསོད་ནམས་ལྷུན་གྲུབ་ཀྱི་རྗེ་ཀུན་དགའ་དབང་ཕྱུག་པའི་གསུང་རྒྱུན་ཟིན་བྲིས་ལས་ཇི་ལྟར་འབྱུང་བ་བཞིན་བཀོད་པ་ལ་རང་གི་རྩ་བའི་བླ་མ་རྣམས་ཀྱི་གསུང་རྒྱུན་ཡིད་བཞིན་གྱི་ནོར་བུ་དུ་མས་མཛེས་པར་བྱས་ཏེ། དཔལ་ལྡན་ས་སྐྱའི་བཞི་ཐོག་བླ་བྲང་གི་འོད་གསལ་སྣང་བར་མྱུར་བར་སྦྱར་བའི་ཡི་གེ་པ་ནི་རང་དང་ཉེ་བར་གནས་ཤིང་། སྐྱེས་སྦྱངས་ཀྱི་བློ་མིག་རབ་ཏུ་གསལ་བའི་རབ་འབྱམས་སྨྲ་བ་བསམ་གཏན་རྒྱ་མཚོས་བགྱིས་པ་འདིས་བསྟན་པ་དང་སེམས་ཅན་ལ་ཕན་པ་རྒྱ་ཆེན་པོ་འབྱུང་བ་དང་། བདག་ཅག་དཔོན་སློབ་ཀྱི་འདི་ཕྱིའི་དོན་ཐམས་ཅད་ཡིད་བཞིན་དུ་འགྲུབ་པར་གྱུར་ཅིག འདིར་སྨྲས་པ། འདིར་ནི་རྩ་རྒྱུད་བླ་མའི་གསུང་གི་ཟུར། །ཉེ་མཁོ་བསྡུས་པའི་ཚུལ་གྱིས་བྲིས་མོད་ཀྱི། །དམ་པའི་གསུང་ལ་བཅོས་པའི་ཁ་གཡར་ཏེ། །ཅི་དགའི་ངན་རྟོག་མཐའ་དག་འདིར་མ་བྲིས། །འདི་དག་འཐོར་བའི་ཚུལ་དུ་གནས་ན་ཡང་། །ལེགས་པར་བཤད་པ་ཆུ་ལས་རླབས་བཞིན་དུ། །འབུར་དུ་བྱུང་རྣམ